hotchpotch/miracl-hf-unified huggingface dataset:
Chesmac
Chesmac on Raimo Suonion Telmac 1800 -tietokoneelle ohjelmoima shakkipeli, jonka Topdata-yhtiö julkaisi vuonna 1979. Se on mahdollisesti ensimmäinen suomalainen kaupallinen tietokonepeli.
Peli on graafiselta käyttöliittymältään yksinkertainen ja siirrot annetaan numero-kirjain-koodeilla. Tietokone laskee siirtoja kauan, joten pelin on kuvailtu muistuttavan kirjeshakkia. "Chesmacista" julkaistiin koodin pohjalta uusi versio vuonna 2014.
Raimo Suonio kertoo kehittäneensä "Chesmacin" ollessaan työttömänä helmikuussa 1979. Ennen sitä Suonio oli ohjelmoinut jätkänshakin eli ristinollan HP-3000-minitietokoneella töissään Koneen nosturitehtaalla. Päästyään maaliskuussa töihin mikrotietokonemyymälään Topdataan Suonio teki liikkeen omistajan Teuvo Aaltion kanssa sopimuksen, että "Chesmacia" myydään liikkeessä C-kasettiversiona. Peliä myytiin Suonion kertoman mukaan 104 kappaletta 68 markan kappalehintaan. Myyntitulot Suonio sai kokonaan itselleen. Kasetin B-puolelle Suonio kirjoitti Telmac-version John Conwayn "Life"-pelistä.
Pelin käyttöliittymä on kirjoitettu CHIP-8-kielellä ja peliosat konekielellä. Topdatan asiakkaiden pyynnöstä "Prosessori"-lehdessä julkaistiin ohjeet, miten keskeneräinen shakkipeli voitiin tallentaa kasetille ja kuinka sitä voi myöhemmin jatkaa.
Pelistä ei tiettävästi ole jäljellä alkuperäisiä tallenteita, mutta Suonio oli kirjoittanut pelikoodin talteen paperille. Sen pohjalta tietokoneharrastaja Jari Lehtinen teki pelistä uuden version vuonna 2014.
"Chesmac" on Suonion omien sanojen mukaan ”melko yksinkertainen ja hidas” shakkipeli. Pelitasoja on yhteensä kahdeksan: alimmalla tasolla peli miettii siirtoja vartin, korkeimmalla noin tunnin ajan. Ohjelmassa ei ole kirjastoa shakkiavauksista, joten peli miettii avaussiirtoa yhtä kauan kuin muitakin siirtoja. Koska Telmac 1800 ei kykene toteuttamaan graafista näkymää, siirrot annetaan kirjain-numero-koodeina. Mikäli nappuloiden sijainnit haluaa nähdä, pelitilannetta pitää seurata fyysisesti oikealla pelilaudalla. "Chesmac" hyväksyy vain sääntöjenmukaiset siirrot, mutta tornitus ja ohestalyönti eivät ole mahdollisia. Toimiakseen peli vaatii emolevylle asennettavan kahden kilotavun muistinlaajennuksen. Koska tietokone laskee tehtyjä siirtoja erittäin kauan, uuden version tehnyt Lehtinen kuvailee pelin muistuttavan enemmän kirjeshakkia.
"Chesmacia" pidetään ensimmäisenä kaupallisena suomalaisena tietokonepelinä. Ennen pelin löytymistä Suomen videopelialan ensimmäisenä kaupallisesti julkaistuna pelinä pidettiin Simo Ojaniemen "Mehulinjaa" vuodelta 1984. Markku Reunasen ja Manu Pärssisen mukaan "Chesmacia" ei silti voi pitää Suomen videopelialan ”lähtölaukauksena”, vaan ”pikemminkin mielenkiintoisena poikkeustapauksena”. He pitävät silti saavutuksena sitä, että Suonio sai Telmacin 1,75 MHz taajuisella prosessorilla pyörimään shakkipelin.
Lajos Kiss
Lajos Kiss (22. toukokuuta 1934 Miskolc – 31. elokuuta 2014) oli unkarilainen ratameloja ja olympiamitalisti.
Kiss voitti kajakkiyksiköiden 1 000 metrin matkalla olympiapronssia Melbournessa 1956. MM-kilpailuissa hän saavutti hopeaa 4×500 metrin kajakkiyksikköviestissä Prahassa 1958.
Kiss kuoli 31. elokuuta 2014, 80-vuotiaana. Hän oli sairastanut vakavasti vuodesta 2006, ja häneltä oli amputoitu kolme varvasta.
Krimmlerin putoukset
Krimmlerin putoukset ovat Itävallan puoleisten Alppien suurimmat vesiputoukset. Ne sijaitsevat Hohe Tauernin kansallispuiston läntisimmässä osassa, kapeassa laaksossa. Putouksia on kolme ja ne ovat kaikki enemmän kuin 100 m pitkiä. Putouksilta alkaen virtaa Salzachjoki. Putousten yläosaan pääsee polkua pitkin.
Fallen London
Fallen London on Failbetter Gamesin kehittämä ilmainen selaimessa toimiva tekstipohjainen seikkailupeli. Peli sijoittuu vaihtoehtoiseen steampunk-vaikutteiseen viktoriaaniseen Lontooseen, jossa salaperäinen Echo Bazaar on kaapannut kaupungin maan alle. Peli julkaistiin alun perin nimellä Echo Bazaar vuonna 2009.
Gorgui Dieng
Gorgui Sy Dieng (s. 18. tammikuuta 1990 Kébémerin departementti) on senegalilainen koripalloilija, joka on pelannut NBA:ssa vuodesta 2013 lähtien.
Sentterinä pelaavan Diengin varasi 21. vuorolla Utah Jazz. Hän siirtyi Minnesota Timberwolvesiin, jossa on pelannut syksystä 2013 lähtien. Vuonna 2013 Dieng voitti Louisvillen yliopiston joukkueessa NCAA:n I-divisioonan mestaruuden.
Dieng on viiden kauden aikana pelannut NBA:ssa 376 ottelua. Kaudella 2016–2017 hän pelasi kaikki 82 ottelua aloituskokoonpanossa, keskimäärin 32,4 minuuttia ottelua kohden. Kaudella 2015–2016 hän heitti 10,1 pistettä ottelua kohden ja kaudella 2014–2015 hän otti 8,3 levypalloa ottelua kohden.
Dieng pelasi Senegalin maajoukkueessa vuoden 2014 MM-kilpailuissa.
Tukholman city
Tukholman city on epävirallinen nimitys, jota käytetään Norrmalmille sijoittuvasta Tukholman ydinkeskusta-alueesta. Erään määritelmän mukaan city käsittäisi Kungsgatanin eteläpuoliset alueet. Alueen merkittäviä aukioita ovat Brunkebergstorg ja Sergels torg. Nimitys "city" on saanut innoituksena Lontoon Citystä.
Alue rakennettiin alun perin 1600- ja 1700-luvuilla, ja se alkoi muodostua Tukholman keskustaksi 1800-luvun puolivälistä alkaen. Toisen maailmansodan jälkeisinä vuosikymeninä cityn aluetta saneerattiin purkamalla suuri osa vanhasta rakennuskannasta uudisrakennusten tieltä. Tässä yhteydessä rakennettiin muun muassa niin sanottu Hötorgcityn alue. 1970-luvun alussa lisäntyneen arvostelun vuoksi yksi vanha kortteli säästettiin Gamla Brogatanin luona Hötorgetin keskuksen länsipuolella.
Tiedekulma
Tiedekulma on Helsingin yliopiston tapahtumatila, jossa yliopistossa tehtävää tutkimusta ja koulutusta tuodaan laajan yleisön saataville. Tilassa järjestetään erilaisia tieteeseen liittyviä tapahtumia ja ajankohtaisia aiheita käsitteleviä tilaisuuksia, jotka ovat valtaosin suurelle yleisölle avoimia ja maksuttomia.
Ensimmäinen Tiedekulma avattiin vuonna 2012 yliopiston hallintorakennukseen osoitteeseen Aleksanterinkatu 7. Vuonna 2013 se siirtyi hallintorakennuksen remontin vuoksi Porthanian sisääntulokerrokseen. Vuonna 2017 täysin uudistunut Tiedekulma avattiin mittavan remontin läpikäyneeseen entiseen hallintorakennukseen osoitteeseen Yliopistonkatu 4. Uudistuneen Tiedekulman pääsuunnittelijana toimi helsinkiläinen JKMM Arkkitehdit ja pääarkkitehtina Asmo Jaaksi.
Harald Smedberg
Harald Smedberg (21. maaliskuuta 1884 Oulu – 5. maaliskuuta 1963 Helsinki) oli suomalainen arkkitehti ja taidemaalari.
Smedbergin vanhemmat olivat piiri-insinööri Karl Ferdinand Smedberg (1841–1914) ja Hilda Gustava Flande. Hän pääsi ylioppilaaksi 1903 Helsingin reaalilyseosta ja valmistui diplomiarkkitehdiksi 1907.
Smedberg toimi assistenttina Teknillisessä korkeakoulussa 1908–1917 ja hän oli Turussa apulaiskaupunginarkkitehtina 1917–1934 ja kaupunginarkkitehtina 1934–1939. Vuodesta 1940 alkaen Smedberg oli taidemaalarina Helsingissä, hänen erikoisalaansa oli muotokuvamaalaus.
Smedberg oli naimisissa 1915–1917 Rauha Siviä Mäkisen (s. 1887) kanssa ja vuodesta 1919 Hilma Immosen kanssa (s. 1883).
Artturi Vesenterä
Artturi Arvid Vesenterä (sukunimi aik. "Wasenius"; 28. elokuuta 1881 Nurmijärvi – 3. syyskuuta 1954 Helsinki) oli suomalainen opettaja ja Suomen vapaan katolisen kirkon ensimmäinen pappi.
Vesenterän vanhemmat olivat ylikonduktööri Kaarlo Aleksanteri Wasenius (sittemmin Vesenterä) ja Amanda Loviisa Sundström. Hän pääsi ylioppilaaksi Turun reaalilyseosta 1904 ja valmistui kansakoulunopettajaksi Jyväskylän opettajaseminaarista 1904. Vesenterä opiskeli myös Helsingin yliopistossa ja valmistui filosofian kandidaatiksi 1915.
Vesenterä toimi vuodesta 1916 alkaen Helsingin keskusvankilan opettajana. Hän oli mukana perustamssa 1919 "Kristillistä tutkimusryhmää" jonka jäsenet olivat pääasiassa teosofeja. Teosofisesta liikkeestä alkunsa saanut Vapaa katolinen kirkko perustettiin Australiassa 1916. Vuonna 1927 kirkon piispa J. Wedgewood vihki Vesenterän Suomen vapaan katolisen kirkon ensimmäiseksi papiksi ja hän toimi 1929 toimintansa aloittaneen kirkon pappina ja ylivikaarina yli 20 vuoden ajan.
Artturi Vesenterän vanhemmpi veli Frans Hjalmar Vesenterä (1881–1916) toimi Kotiniemen kasvatuslaitoksen yliopettajana ja viimeksi Uudenkaarlepyyn kappalaisena.
Lohikäärmepuu (peli)
Lohikäärmepuu oli radiovälitteinen roolipeli, johon kuuntelijat osallistuivat puhelimitse. Peliä pelattiin suorassa lähetyksessä Yleisradion Radiomafiassa 1990-luvun alussa. Pelin kehittivät Andy Pilke ja Jari Pauna.
Peliin osallistuttiin soittamalla suoraan lähetykseen. Saman illan aikana linjoille saatiin monesti useampia soittajia, sillä pelin vaikeustaso oli korkea. Ohjelman juontajat Andy Pilke ja Jari Pauna toimivat eräänlaisina pelinjohtajina, jotka pohjustivat tarinan ja antoivat pelaajalle erilaisia vaihtoehtoja seikkailun edistämiseen.
Lohikäärmepuu muistetaan sen korkeasta vaikeustasosta. Jos pelaaja jäi liian pitkäksi aikaa arpomaan vaihtoehtoja tai teki seikkailunsa aikana virheen, vaihdettiin linjoilla ollut pelaaja seuraavaan soittajaan.
Lohikäärmepuusta on tehty myös uusintaversio Lohikäärmepuun paluu vuosina 2014 ja 2015, osana Akateemiset pelaajat -yhdistyksen Yöpeliradio-tempausta. Ensimmäisellä kerralla mukana oli vain Andy Pilke, mutta vuonna 2015 studiossa olivat läsnä kummatkin alkuperäisjuontajat.
Lohikäärmepuu on esillä myös Suomen pelimuseossa, jossa se herätetään henkiin uudenlaisena versiona.
Torsten Rothberg
Johan Torsten Rothberg (21. joulukuuta 1884 Maarianhamina – 3. marraskuuta 1938 Maarianhamina) oli suomalainen varatuomari, pankinjohtaja, Ahvenanmaan läänin maaherra ja Ruotsalaisen kansanpuolueen kansanedustaja.
Rothbergin vanhemmat olivat kauppias Johan Oskar Rothberg ja Karolina Wilhelmina Enberg. Hän pääsi ylioppilaaksi 1904 ja suoritti Helsingin yliopistossa oikeustutkinnon 1910. Rothberg sai varatuomarin arvon 1913.
Rothberg oli toiminimi J.O. Rothbergin johtajana Maarianhaminassa 1904–1907 ja toimi asianajajana Tampereella 1911 sekä Ahvenanmaalla vuodesta 1911 alkaen. Hän oli Ahvenanmaalla nimismiehenä Kumlingen ja Brändön piirissä 1911–1912, Sundin, Vårdön, Saltvikin, Finströmin ja Getan piirissä 1912–1915 sekä Jomalan ja Lemlandin piirissä 1915–1916. Hän oli Landtmannabankenin Maarianhaminan konttorin johtokunnan jäsenenä 1913–1919, Suomen unionpankin toisena johtajana Maarianhaminassa 1921–1922 ja Ålandsbankenin toimitusjohtajana 1923–1937.
Rothberg oli Ruotsalaisen kansanpuolueen kansanedustajana 1930–1933 edustaen Turun läänin eteläistä vaalipiiriä. Hän oli presidentin valitsijamiehenä vuosien 1931 ja 1937 presidentivaaleissa ja oli Ahvenanmaan maakuntapäivien ja Maarianhaminan kaupunginvaltuuston jäsenenä.
Torsten Rothberg oli naimisissa vuodesta 1914 Ida Rut Öfverströmin kanssa.
Efter Nio
Efter Nio () on suomalainen ruotsinkielinen keskusteluohjelma, jota esitetään maanantaisin ja torstaisin Yle Fem -kanavalla. Ohjelman ensimmäinen jakso nähtiin 25. elokuuta 2014 ja sen studiojuontajina toimivat Sonja Kailassaari ja Mårten Svartström.
Lawrence McCormick
Lawrence James ”Larry” McCormick (12. heinäkuuta 1888 – 30. joulukuuta 1961) oli yhdysvaltalainen jääkiekkoilija, joka edusti maataan sen voittaessa hopeaa kesäolympialaisissa 1920.
McCormick oli samoissa olympialaisissa Yhdysvaltojen kapteenina toimineen Joseph McCormickin pikkuveli.
Leon Parker Tuck
Leon Parker Tuck (25. toukokuuta 1891 – 2. syyskuuta 1953) oli yhdysvaltalainen jääkiekkoilija, joka pelasi kesäolympialaisissa 1920.
Hän oli puolustajana, kun Yhdysvallat voitti turnauksessa hopeaa.
Cyril Weidenborner
Cyril Aloysius ”Cy” Weidenborner (30. maaliskuuta 1895 – 26. marraskuuta 1983) oli yhdysvaltalainen jääkiekkoilija, joka pelasi kesäolympialaisissa 1920.
Hän oli Yhdysvaltojen hopeaa voittaneen joukkueen maalivahti.
Hän syntyi Saint Paulissa ja kuoli Beltramissa.
Hanhenjuoksu
Hanhenjuoksu on nykynäkökulmasta yksinkertainen, pitkälti noppaonneen perustuva lautapelityyppi, niin sanottu kilpajuoksupeli. Nimeä käytetään kuvaamaan lautapeliä, jossa pelaaja liikuttaa pelinappulaansa pelilaudalla nopan osoittaman määrän ruutuja. Matkalla on myös ruutuja, jotka liittyvät pelin aiheeseen. Perinteisessä hanhenjuoksupelissä pelaaja ei voi valita kulkemaansa reittiä. Nimestä huolimatta pelin aiheen ei tarvitse liityä hanhiin, vaan se voi käsitellä mitä tahansa pyöräretkistä koulumatkoihin.
Hanhenjuoksu on yksi vanhimmista tunnetuista lautapeleistä. Nimensä se on saanut italialaiselta Toscanan suurherttualta Francesco I de’ Mediciltä, joka lähetti vuosien 1574 ja 1587 välillä hanhiaiheisen pelin Espanjan kuninkaalle Filip II:lle.
Oskar Nissinen
Nissisen vanhemmat olivat kauppias Alexander Johan Nissin ja Fredrika Berg. Hän pääsi ylioppilaaksi 1884, valmistui maanmittariksi 1886 ja opiskeli Helsingin yliopistossa valmistuen filosofian kandidaatiksi 1888 ja maisteriksi 1890.
Nissinen toimi maanviljelijänä omistamallaan Niemelänhovin tilalla Sortavalan maalaiskunnassa. Hän oli myös Niemelän tietopuolisen meijeri- ja karjakkokoulun johtajana. Nissinen sai maanviljelysneuvoksen arvon 1920.
Nissinen oli talonpoikaissäädyn jäsenenä mukana säätyvaltiopäivillä 1900–1906. Hän oli nuorsuomalaisen puolueen ja joulukuusta 1918 kokoomuksen kansanedustajana 1917–1919 edustaen Viipurin läänin itäistä vaalipiiriä. Hän toimi myös Sortavalan maalaiskunnan kunnanvaltuuston puheenjohtajana.
Oskar Nissinen oli naimisissa vuodesta 1891 Vera Lisitzinin kanssa.
Anja Stiefel
Anja Stiefel (s. 9. elokuuta 1990) on sveitsiläinen jääkiekkoilija, joka pelaa hyökkääjänä.
Stiefel valittiin Sveitsin maajoukkueeseen talviolympialaisiin 2010. Hän pelasi turnauksessa viisi peliä ilman pisteitä.
Stiefel pelasi on pelannut viisissä maailmanmestaruuskilpailuissa. Ensimmäisen kerran hän edusti Sveitsiä MM-kisoissa 2008. Hän oli osa joukkuetta, joka voitti pronssia vuoden 2012 MM-kilpailuissa.
Stiefel esiintyi myös vuonna 2008 alle 18-vuotiaiden naisten maailmanmestaruuskilpailuissa, joissa hän teki viidessä ottelussa neljä pistettä.
Hän oli myös osa Sveitsin pronssille sijoittunutta joukkuetta vuoden 2014 talviolympialaisissa.
Romy Eggimann
Romy Eggimann (s. 29. syyskuuta 1995) on sveitsiläinen jääkiekkoilija, joka oli osa Sveitsin pronssia talviolympialaisissa 2014 voittanutta joukkuetta.
Kirby 64: The Crystal Shards
Kirby 64: The Crystal Shards on HAL Laboratoryn kehittämä ja Nintendon vuonna 2000 julkaisema tasohyppelypeli Nintendo 64 -pelikonsolille. Se on jatko-osa "Kirby’s Dream Land 3" -pelille.
Käärmeet ja tikapuut
Käärmeet ja tikapuut on antiikin Intiasta peräisin oleva lautapeli, eräänlainen kilpajuoksupelin variaatio. Pelilauta koostuu useimmiten 10×10 ruudusta. Ruudut on numeroitu niin, että numerointi etenee vaakasuunnassa edestakaisin, hypäten aina rivin päädyssä ylemmälle riville. Pelilaudalla on myös erikokoisia käärmeitä ja tikapuita. Tikapuiden ylä- ja alapäät ovat pelilaudan eri riveillä. Jos pelaaja joutuu ruutuun, jossa on tikapuiden alapää, saa hän kavuta tikkaita pitkin niiden yläpäässä olevaan ruutuun. Jos pelaaja sitä vastoin joutuu ruutuun, jossa on käärmeen pää, putoaa hän sitä pitkin sen hännän kohdalla olevaan ruutuun.
Lauteraargletscher
Lauteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö saa alkunsa Lauteraarhornvuoren pohjoispuolelta runsaan kolmen kilometrin korkeudessa. Noin kilometrin alempana jäätikkö yhdistyy Finsteraargletscherin kanssa Unteraargletscherjäätiköksi. Se päättyy Grimselsee-tekojärveen.
Jäätikköalue kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.
International Game Developers Association
International Game Developers Association (IGDA) on pelisuunnittelijoille suunnattu kansainvälinen järjestö, jonka verkostoon kuuluu yli kaksitoistatuhatta jäsentä. IGDA on yleishyödyllinen järjestö, joka toimii pääasiassa vapaaehtoistyöllä.
Vuonna 1994, Ernest W. Adams perusti järjestön nimellä CGDA (Computer Game Developers Association, suom. videopelisuunnittelijoiden järjestö) osana CGDC:n toimintaa. Järjestön tarkoitus oli tukea pelisuunnittelijoiden työtä sekä luoda heille yhteinen verkosto. Vuonna 1999, järjestön nimi muutettiin IGDA:ksi.
IGDA:n toiminta pyrkii tuomaan jäsenensä yhteen ja synnyttämään keskustelua. Näitä tavoitteita varten IGDA tarjoaa erilaisia verkostoitumiskanavia:
1. Chapters ovat akateemisia ja ammatillisia ryhmittymiä, jotka yhdistävät paikallisia IGDA:n jäseniä ja tarjoavat heille nk. kotiyhteisön. Chapters-ryhmien koot ja tapaamiset vaihtelevat paikoittain.
2. Special Interest Groups (SIGs) ovat jäsenryhmittymiä jotka keskittyvät tiettyihin aiheisiin. Englanninkielinen lista tämänhetkisistä SIGs:ista löytyy täältä.
IGDA Finland on järjestön suomalainen osasto, johon kuuluvat yksittäiset henkilöt. Yrityksiä edustaa Suomen Pelinkehittäjät ry.
Otto Slätis
Otto Wilhelm Slätis (3. elokuuta 1864 Lapinjärvi – 12. lokakuuta 1940 Vaasa) oli suomalainen agronomi, maanviljelysneuvos ja kansanedustaja.
Slätiksen vanhemmat olivat rusthollari Anders Slätis ja Elisabet Nygård. Hän suoritti reaalikoulun 1883 ja valmistui agronomiksi 1885.
Slätis toimi Sjökullan tilan tilanhoitajana Lapinjärvellä 1885–1886, Mustasaaren maanviljelyskoulun opettajana 1888–1906, Vaasan läänin vt. lääninagronomina 1889–1891, Vaasan läänin siementarkastajana 1890–1893 sekä Tarvaalan koulutilan hoitajana ja Saarijärven maanviljelyskoulun vt. johtajana ja opettajana 1895–1896. Hän oli Vaasan-Mustasaaren palovakuutusyhtiön toimitusjohtaja 1898–1933 ja Pohjanmaan ruotsalaisen maanviljelysseuran (Österbottens Svenska Lantbrukssällskap) sihteeri ja maatalouskonsulentti Vaasassa 1904–1934. Slätis sai maanviljelysneuvoksen arvon 1929.
Slätis oli ruotsalaisen kansanpuolueen kansanedustajana ensimmäisessä eduskunnassa 1907–1908 edustaen Vaasan läänin eteläistä vaalipiiriä. Hän oli myös Vaasan kaupunginvaltuuston jäsenenä.
Otto Slätis oli naimisissa vuodesta 1896 Maria Adelina Bengsin kanssa.
Unteraargletscher
Unteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde. Korkeammalla vuoristossa jäätikköön yhdistyvät Lauteraargletscher sekä Finsteraargletscher. Vuoristojäätikkö päättyy Grimselsee-järveen, josta alkaa Aarejoki.
Unteraargletscher oli vuonna 1973 pinta-alaltaan 29,5 neliökilometriä ja pituudeltaan 13,0 kilometriä. Muiden Alppijäätiköiden tapaan jäätikkö pienenee jatkuvasti; vuosisadan kuluessa se on lyhentynyt noin 2,5 kilometriä.
Finsteraargletscher
Finsteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö saa alkunsa Finsteraarhornvuoren koillispuolelta. Alempana jäätikkö yhdistyy Lauteraargletscherin kanssa jatkuen Unteraargletscher-jäätikkönä. Se päättyy Grimselsee-tekojärveen.
Jäätikköalue kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.
Sanderlei Claro Parrela
Sanderlei Claro Parrela (s. 7. lokakuuta 1974 Santos, Brasilia) on brasilialainen uransa jo päättänyt pikajuoksija. Parrela kilpaili pääosin 400 metrillä. Hän voitti tuolta matkalta hopeaa vuoden 1999 MM-kisoista Sevillasta ennätysajallaan 44.29, joka on myös Brasilian ja koko Etelä-Amerikan ennätys. Parrela osallistui kaksiin kesäolympialaisiin, joissa hän sijoittui parhaimmillaan neljänneksi 400 metrillä vuoden 2000 kesäolympialaisissa Sydneyssä. Parrela on 194 senttimetriä pitkä ja painaa 77 kilogrammaa. Hän lopetti uransa vuonna 2009.
Oberaargletscher
Oberaargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde. Vuoristojäätikön sulamisvedet valuvat Oberaarsee-tekojärveen, josta vesi päätyy yhdystunneleiden, Kraftwerke Oberhasli AG:n voimalaitosten ja alempien patoaltaiden kautta lopulta Aareen Innertkirchenissä.
Oberaargletscher-jäätikkö oli vuonna 1973 pinta-alaltaan 5,8 neliökilometriä ja pituudeltaan 5,0 kilometriä. Muiden Alppien jäätiköiden tapaan Oberaargletscher pienenee jatkuvasti; vuosisadan kuluessa se on lyhentynyt noin 1,5 kilometriä.
Karl Gustaf Veijola
Karl Gustaf Veijola (11. marraskuuta 1864 Ii – 4. syyskuuta 1936 Ii) oli suomalainen maanviljelijä, kunnankirjuri ja kansanedustaja.
Veijolan vanhemmat olivat maanviljelijä Kustu Veijola ja Liisa Kurttila. Hän kävi kansakoulun ja kauppakoulun.
Veijola toimi maanviljelijänä Iissä. Veijola oli Iin kunnankirjurina vuodesta 1924 alkaen ja hän oli lisäksi Iin paloapuyhdistyksen rahastonhoitajana.
Veijola oli Maalaisliiton kansanedustajana 1908–1909 edustaen Oulun läänin pohjoista vaalipiiriä. Hän oli myös Iin kunnallislautakunnan esimiehenä.
Veijola oli naimisissa 1897–1922 Laura Maria Puolakan kanssa ja vuodesta 1926 Anna Maria Tolosen kanssa.
Zsolt Németh
Zsolt Németh (s. 9. marraskuuta 1971 Szombathely) on uransa jo päättänyt unkarilainen moukarinheittäjä. Németh voitti hopeaa vuoden 1999 MM-kisoista Sevillata tuloksella 79.05. Hänen ennätyksensä on vuonna 1999 Veszprémissä heitetty 81.56. Vuonna 1999 Németh voitti myös kultaa kesäuniversiadeista Palma de Mallorcalta tuloksella 80.40. Németh osallistui urallaan kaksiin kesäolympialaisiin, mutta jäi molemmissa karsintaan.
Gangstar: Crime City
Gangstar: Crime City on Gameloftin vuonna 2006 julkaisema mobiilipeli. Se on lajityypiltään toimintapeli. Pelissä on yli 60 suoritettavaa tehtävää. Se muistuttaa paljon Grand Theft Auto -pelisarjaa.
Raharuhtinas
Raharuhtinas on Simo Ojaniemen kehittämä seikkailupeli, jonka Amersoft julkaisi Commodore 64:lle vuonna 1984. Se oli yksi ensimmäisiä suomalaisia kaupallisia videopelejä.
"Raharuhtinaassa" pelaaja suunnistaa ruutu kerrallaan eteenpäin sokkelossa, joka muodostuu 2240 huoneesta. Jokainen seikkailu kestää 300 ruutua. Pelipakkauksen mukana toimitettiin kartta ja ohjekirja, jossa oli kerrottu pelin taustatarina. Peli sijoittuu Hirmu-nimisen hallitsijan Hirmuvalta-valtioon.
Oberer Grindelwaldgletscher
Oberer Grindelwaldgletscher on vuoristojäätikkö Sveitsissä, Bernin kantonissa, Grindelwaldin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.
Oberer Grindelwaldgletscher -jäätikkö oli vuonna 1973 pinta-alaltaan 9,5 neliökilometriä ja pituudeltaan 6,7 kilometriä. Muiden Alppijäätiköiden tapaan jäätikkö pienenee jatkuvasti; viimeisen 20 vuoden kuluessa se on lyhentynyt 40 prosenttia, noin 2,5 kilometriä.
Enalapriili
Enalapriili (CHNO) on orgaaninen yhdiste. Yhdiste kuuluu niin kutsuttuihin ACE-estäjiin, ja sitä käytetään lääkkeenä alentamaan korkeaa verenpainetta ja sydämen vajaatoiminnan hoitamiseen. Enalapriili kuuluu Maailman terveysjärjestön julkaisemalle tärkeimpien lääkeaineiden listalle.
Enalapriili on huoneenlämpötilassa valkoista tai hieman kellertävää kiteistä ainetta. Yhdiste liukenee pienessä määrin veteen ja paremmin orgaanisiin liuottimiin kuten etanoliin ja metanoliin. Se on optisesti aktiivinen yhdiste ja metanoliliuoksessa sen ominaiskiertokyky on −42,2 °.
Enalapriili itsessään on aihiolääke, jolla ei ole fysiologista merkitystä. Ihmisen elimistössä se metaboloituu hyvin nopeasti maksan esteraasientsyymien vaikutuksesta aktiiviseksi dikarboksyylihappojohdannaiseksi enalaprilaatiksi. Lääke annetaan aihiolääkkeenä, koska enalaprilaatin imeytyminen ruuansulatuskanavasta on heikkoa, kun taas enalapriili imeytyy hyvin. Enalaprilaatti on angiotensiinikonvertaasientsyymin inhibiittori. Angiotensiinikonvertaasin toiminnan estyessä verisuonia supistavien angiotensiinin hajoamistuotteiden määrä elimistössä vähenee ja myös verisuonia laajentavan ja siten verenpainetta laskevan bradykiniinin hajoaminen vähenee.
Enalapriilia käytetään laskemaan korkeaa verenpainetta sekä hoitamaan sydämen vajaatoimintaa. Tehokkaimmillaan lääke on vaikean vajaatoiminnan hoidossa. Enalapriilin on todettu vähentävän sydämen vajaatoiminnasta johtuvaa kuolleisuutta noin 40 prosentilla. Enalapriilia voidaan käyttää yhdessä muiden verenpainetta alentavien lääkkeiden kuten diureettien kanssa. Lääkeainetta voidaan käyttää myös kotieläinten kuten koirien sydämen vajaatoiminnan hoitoon.
Tyypillisimpiä enalapriilin aiheuttamia haittavaikutuksia ovat muiden angiotensiinikonvertaasin estäjien tavoin kuiva yskä, suun kuivumisen tunne, makuaistin ja ruokahalun menettäminen, huonovointisuus, unettomuus ja ihon kutiseminen tai lievä allerginen ihottuma.
Enalapriilin synteesin lähtöaine on L-alaniini, josta muodostuu fosgeenin vaikutuksesta N-karboksi-L-alaniinianhydridi. Tämä syklinen välituote reagoi seuraavassa vaiheessa L-proliinin kanssa muodostaen alanyyliproliinidipeptidin. Tämä dipeptidi reagoi pelkistävällä aminoinnilla etyyli-2-okso-4-fenyylibutyraatin kanssa muodostaen enalapriilia. Pelkistimenä käytetään Raney-nikkeliä ja vetyä.
Unterer Grindelwaldgletscher
Unterer Grindelwaldgletscher on vuoristojäätikkö Sveitsissä, Bernin kantonissa, Grindelwaldin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.
Unterer Grindelwaldgletscher -jäätikkö oli vuonna 1973 pinta-alaltaan 20,8 neliökilometriä ja pituudeltaan 8,3 kilometriä. Muiden Alppijäätiköiden tapaan jäätikkö pienenee jatkuvasti; vuosisadan kuluessa se on lyhentynyt noin kolme kilometriä.
Aapo Nuora
Nuoran vanhemmat olivat maanviljelijä Anders Nuora ja Maria Liira. Hän kävi kansakoulu ja suoritti karjanhoito- ja meijerikoulun 1884 sekä valmistui kansakoulunopettajaksi 1890 Sortavalan opettajaseminaarista.
Nuora toimi kansakoulunopettajana Raudussa 1890-1902 sekä Muolaan, sittemmin Äyräpään Pölläkkälässä 1902-1929. Hän oli Raudun kantakirjaston hoitajana 1890-1902, oli lauluseuran johtajana 28 vuoden ajan ja toimi myös puhujana ja luennoitsijana Etelä-Karjalassa.
Nuora oli nuorsuomalaisen puolueen kansanedustajana 1909–1910 ja 1911–1914 sekä kokoomuksen kansanedustajana 1922–1924 edustaen Viipurin läänin itäistä vaalipiiriä. Hän oli presidentin valitsijamiehenä vuoden 1925 presidentinvaaleissa ja toimi Raudun kuntakokouksen puheenjohtajana.
Aapo Nuora oli naimisissa vuodesta 1890 Maria Kristiina Poutiaisen kanssa.
Antonio Peñalver
Antonio Peñalver Asensio (s. 1. joulukuuta 1968 Alhama de Murcia) on espanjalainen uransa päättänyt kymmenottelija ja olympiamitalisti. Peñalver voitti olympiahopeaa kotikisoissaan vuoden 1992 kesäolympialaisissa Barcelonassa pisteillä 8412. Hän voitti myös pronssia saman vuoden sisäratojen EM-kisoista Genovasta ennätyspisteillään 6062.
Peñalver osallistui urallaan kolmiin kesäolympialaisiin ja kaksiin MM-kisoihin.
FS Dévastation (1879)
Dévastation oli Ranskan laivaston vuonna 1879 vesillelaskettu Courbet-luokan ironclad-taistelulaiva.
Alus tilattiin Lorientin laivastontelakalta ja sen köli laskettiin 20. joulukuuta 1875. Alus laskettiin vesille 19. elokuuta 1879 ja se otettiin palvelukseen 15. heinäkuuta 1882.
Alus poistettiin palveluksesta vuonna 1922 ja se romutettiin vuonna 1923.
Abbie Cornish
Abbie Cornish (s. 7. elokuuta 1982 Lochinvar, Uusi Etelä-Wales) on australialainen näyttelijä, joka tunnetaan useista elokuva- ja televisiorooleistaan, mukaan lukien palkitusta pääosastaan elokuvassa "Somersault" (2004). Hänet tunnetaan myös kansainvälisesti muun muassa rooleistaan Fanny Brawnena elokuvassa "Yön kirkas tähti" (2009) ja Sweet Peana elokuvassa "Sucker Punch" (2011). Ensin mainitun elokuvan rooli toi hänelle useita palkintoehdokkuuksia Amerikassa ja Australiassa.
Abbie Cornish syntyi Uuden Etelä-Walesin osavaltiossa Australiassa Shelley ja Barry Cornishille. Hän on toinen perheen viidestä lapsesta. Cornishilla on kolme veljeä, ja hänen pikkusiskonsa Isabelle Cornish on myös näyttelijä. Cornish kasvoi perheensä 70 hehtaarin maatilalla. Hän jätti lukiossa yhden kouluvuoden väliin. Nuorena häntä kiehtoivat ulkomaiset ja independent-elokuvat.
Cornish varttui eläinten parissa ja ryhtyi kasvissyöjäksi 13-vuotiaana. Vuonna 2006 hänestä tuli australialaisen eläinoikeusjärjestön suurlähettiläs ja osallistui sen järjestämään mainoskampanjaan vuonna 2012.
Cornishin ura viihdealalla alkoi 13-vuotiaana, kun hän alkoi tehdä mallintöitä päästyään "Dolly Magazinen" järjestämän kilpailun finaaleihin. Vuonna 1999 hänet palkittiin Australian elokuvainstituutin Young Actor -palkinnolla roolistaan ABC-kanavan televisiosarjassa "Wildside". Tämän jälkeen hänelle tarjottiin debyyttiroolia elokuvassa "The Monkey's Mask".
Cornishin seuraava rooli oli lyhytelokuvassa "Everyhting Goes", mutta hänen läpimurtonsa näyttelijänä tapahtui vuoden 2004 elokuvassa "Somersault", josta hänet palkittiin useilla parhaan näyttelijän palkinnoilla Australiassa sekä Miamin elokuvajuhlilla. Cornish sai kiittävät arvostelut roolistaan vuoden 2006 "Candy"-elokuvassa, jossa hänen vastanäyttelijänään oli Heath Ledger. Hän on näytellyt myös elokuvissa "A Good Year – Mainio vuosi" (2006), "Elisabet – kultainen aikakausi" (2007) ja "Stop-Loss" (2008). Hänellä oli merkittävä rooli myös Neil Burgerin ohjaamassa "Rajattomassa" vuonna 2011.
Cornish esiintyi vuonna 2012 Madonnan ohjaamassa elokuvassa "W.E.", joka ei saanut kriitikoiden suosiota. Hän korvasi Emily Bluntin "The Girl" -elokuvan pääosassa nuorena yksinhuoltajaäitinä, joka auttaa siirtolaisia pääsemään Meksikon rajan yli Texasiin. Cornish esiintyi myös rikoskomediassa "Seitsemän psykopaattia" (2012) Woody Harrelsonin ja Colin Farrellin kanssa. Elokuva oli arvostelumenestys. Lisäksi hän näytteli "RoboCop"-elokuvassa vuonna 2014.
Bandiagara
Bandiagara on kaupunkikunta ja Moptin alueen Bandiagaran piirin hallinnollinen keskus Malissa. Se sijaitsee Dogonin ylängöllä virtaavan Yaméjoen varrella 65 kilometriä Moptista itään. Kunnassa on 17 200 asukasta (vuonna 2009).
Bandiagaran kaupunkikunnan pinta-ala on arviolta kymmenen neliökilometriä. Se rajoittuu pohjoisessa ja idässä Dandolin sekä etelässä ja lännessä Doucoumbon maalaiskuntiin.
Seutu kuuluu Sahelin vyöhykkeeseen. Kuiva kausi jakautuu viileään jaksoon marraskuusta helmikuuhun ja kuumaan jaksoon maaliskuusta toukokuuhun. Sadekausi kestää kesäkuusta lokakuuhun. Vuotuinen sademäärä on 521 millimetriä.
Kuntaan kuuluu kahdeksan kaupunginosaa. Kaupunkikuva on hyvin maalaismainen. Asukkaista suurin osa on dogoneja. Lisäksi on muun muassa tukuloreja, bambaroita ja fulbeja.
Dogonien perustama Bandiagara oli 1800-luvun lopulla yksi tukulorivaltakunnan keskuksista. Valtakunnan perustaja Umar Tall katosi vuonna 1864 lähistöllä sijaitsevaan Déguembérén luolaan, minkä jälkeen hänen veljenpoikansa Tidjani Tall hallitsi dogoniliittolaistensa avulla osaa valtakunnasta aluksi Déstä ja sittemmin Bandiagarasta käsin. Umar Tallin poika Amadou Tall pakeni Niorosta Bandiagaraan vuonna 1891. Louis Archinardin johtamat ranskalaiset löivät Amadou Tallin joukot Bandiagaran lähellä sijaitsevassa Kori Korissa ja valloittivat kaupungin vuonna 1893. Ranskalaiset nimittivät Macinan kuninkaaksi Umar Tallin pojan Agibou Tallin ja rakennuttivat hänelle sudanilaistyylisen palatsin. Välillinen siirtomaahallinto lakkautettiin vuonna 1908, mutta Tallin sukulaiset ovat sen jälkeenkin toimineet Bandiagaran päälliköinä ja suvun mausoleumin vartijoina. Muita paikallisia merkkihenkilöitä ovat suufilaisoppinut Tierno Bokar sekä kirjailijat Amadou Hampâté Bâ ja Yambo Ouologuem.
Bandiagaran kautta kulkee Sévarésta Burkina Fasoon johtava maantie RN15, josta haarautuu huonokuntoinen paikallistie RR29 Douentzaan.
Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi ja durra. Myytäväksi kasvatetaan varsinkin sipulia. Kaksilla viikoittaisilla markkinoilla myydään kalaa, teollisuustuotteita, viljaa, maapähkinöitä ja vihanneksia. Teollisuutta ei ole käytännössä lainkaan.
Kunnassa toimii kaksi alakoulua, katolinen koulu, kaksi koraanikoulua ja lyseo. Terveyspalvelut käsittävät kunnallisen terveyskeskuksen, piirin poliklinikan, kolme yksityisvastaanottoa, perinteisen lääketieteen keskuksen ja apteekin. Vesihuolto käsittää vesijohtoverkkoja, kaivoja ja porakaivoja. Kaupungissa on sähkö-, lankapuhelin- ja matkapuhelinverkot.
Kaupungin nähtävyyksiä ovat Tidjani Tallin rakennuttama moskeija ja Agibou Tallin palatsi. Lähistöllä sijaitsee tärkeä matkailukohde, Bandiagaran kallio, joka kuuluu Unescon maailmanperintökohteisiin. Tärkeimmät matkailureitit lähtevät Bandiagarasta Sanghaan, Dourouun ja Djiguibombon kautta Kani Komboléen. Lähempänä sijaitsevia kohteita ovat Kendié, Nandoli ja Niongono. Bandiagarassa on kaksi hotellia sekä muita majoitus-, ravintola- ja matkailupalveluita.
Lauri Routila
Lauri Olavi Routila (s. 1934 Pori)Koski, Tapio. "Niin & Näin", 2007, nro. 3, s. 104. on suomalainen filosofi, fenomenologi ja Jyväskylän yliopiston taidekasvatuksen emeritusprofessori.
Routila suoritti filosofian kandidaatin tutkinnon Turun yliopistossa vuosina 1956–1959. Lisensiaatiksi hän valmistui vuonna 1962 ja filosofian tohtoriksi vuonna 1969. Routila toimi Turun yliopiston filosofian assistenttina vuosina 1960–1969, filosofian vt. professorina 1970–1971 ja filosofian dosenttina vuosina 1970–1999. Hän oli Suomen Akatemian vanhempi tutkija vuosina 1971–1977 ja 1979–1980 sekä Hampurin yliopiston filosofian professori vuonna 1978. Hänet nimitettiin Jyväskylän yliopiston taidekasvatuksen professoriksi vuonna 1985. Virkanimike muuttui sittemmin taiteentutkimuksen professoriksi, jona hän toimi vuoteen 1999 asti. Routila toimi myös Kustannusliike ja kirjapaino Clarionin toimitusjohtajana ja graafisena suunnittelijana vuosina 1980–1983.
Berns salonger
Berns salonger on ylellinen puistoravintola ja hotelli Tukholman Berzelii park -puistossa.
Ravintolan perusti kondiittori Heinrich Robert Berns, ja se avasi ovensa 1. elokuuta 1863. Ravintolarakennuksen suunnitteli Johan Fredrik Åbom. Bernsin poika laajensi ravintolaa vuonna 1886, jolloin sen nimi muutettiin muodosta Berns salongen nykyiseen monikolliseen muotoonsa (”Bernsin salongit”). Ravintolalla oli vuodesta 1869 oma vakituinen orkesteri, ja siellä pidettiin konsertteja. Ravintolan yhteydessä toimi samalla varietee. Sisätilat ovat koristeelliset. Ravintolan yhteyteen rakennettiin 1980-luvun lopulla toimisto- ja konferenssitiloja.
Nykyään ravintolan yhteydessä toimii hotelli ja yökerho.
Jens Martin Knudsen
Jens Martin Knudsen (s. 11. kesäkuuta 1967 Saltangará, Färsaaret) on färsaarelainen uransa jo päättänyt jalkapallomaalivahti. Knudsen tunnetaan parhaiten siitä, että hän pelasi urallaan pipo päässä saatuaan neljätoistavuotiaana vakavan päävamman. Knudsen tiedettiinkin usein vain "sinä pipopäisenä maalivahtina".
Knudsen pelasi urallaan kuudessa seurassa Färsaarilla, Tanskassa, Islannissa ja Skotlannissa. Skotlannissa hänen seuransa oli Ayr United FC. Knudsen pelasi Färsaarten jalkapallomaajoukkueessa vuosina 1988-2006 65 ottelua.
Vuonna 2007 ammattilaisuransa lopettanut Knudsen voitti nuorempana Färsaarten mestaruuden voimistelussa ja hän pelasi myös käsipalloa Färsaarten pääsarjassa kenttäpelaajana. Nykyisin hän työskentelee kalatehtaassa.
Roberto Moya
Roberto Saturnino Moya Sandoval (s. 11. helmikuuta 1965 Havanna) on kuubalaissyntyinen, mutta myöhemmin Espanjan kansalaisuuden saanut entinen kiekonheittäjä. Moya voitti olympiapronssia Kuuban väreissä vuoden 1992 kesäolympialaisissa Barcelonassa tuloksella 64.12. Moyan ennätys on vuonna 1990 heitetty 65.68. Vuonna 1995 Moya voitti kiekonheitossa kultaa Pan-Amerikan kisoissa. Hän osallistui urallaan kaksiin kesäolympialaisiin ja kolmiin MM-kisoihin. Moya sai Espanjan kansallisuuden vuonna 2001.
Myyntimies Jethro
Myyntimies Jethro oli suomalainen televisiosarja, jossa seurattiin turkulaisen kiinteistönvälittäjä Jethro Rostedtin elämää työssä ja vapaa-ajalla. Ohjelman kertojana toimii Heikki Hilander. Ensimmäinen tuotantokausi alkoi TV5-kanavalla 20. maaliskuuta 2014. Toinen tuotantokausi 16. lokakuuta 2014. Ohjelma jatkui syksyllä 2015 nimellä Kauppaneuvos Jethro Nelosella.
Slätis
Slätis on seuraavien henkiöiden sukunimi:
Magnus Ille
Magnus Ille (s. noin 1500 - 1565 Narva) oli Äyräpään vouti, sotilas ja linnanpäällikkö.
Illen vanhemmat olivat Sune Pietarinpoika Ille ja Margareta Magnuksentytär Grabbe. Aatelittomasta Illestä tuli kuningas Kustaa Vaasan suosikki. Äyräpään kihlakunnan voutina hänet mainitaan 1538, jolloin hänen äitinsä veli Nils Grabbe toimi Viipurin linnan päällikkönä. Miesten tiedetään järjestäneen yhdessä ryöstöretkiä venäläisten puolelle vastoin kuninkaan rajarauhapolitiikkaa ja he saivatkin jättää tehtävänsä. Ille erosi voudin toimestaan 1545. Ruotsin ja Venäjän välisen sodan sytyttyä 1555 Illestä tuli suomalaisen ratsuväen päällikkö ja hän saavutti kuninkaan suosion uudestaan.
Pohjoismaiden seitsenvuotisen sodan puhjettua 1563 Ille nimitettiin amiraalin arvoisena yhdeksän laivan laivasto-osaston komentajaksi, tiettävästi ilman aiempaa merisotakokemusta. 1563 hän oli myös Erik XIV:n tarkastuslautakunnan jäsen. Illen laivasto-osasto pyrki estämään tanskalaisten läsnäoloa Suomenlahdella ja erityisesti kaupantekoa Narvassa. Osasto teki myös ryöstöretkiä Saarenmaalle. Ille jäi tanskalaisten vangiksi ja kuoli vankeudessa Narvassa.
Ille omisti maata Helsingin pitäjän Veromiehenkylässä ja Tenholan Staffbyssä, samoin kuin Mynämäellä. Hänen puolisonsa oli Margareta Olofintytär Stålalarm. Eversti, Ahvenanmaan käskynhaltija ja Kastelholman linnanpäällikkö Salomon Ille (k. 1599) oli heidän poikansa.
Königgrätzer Marsch
Königgrätzer Marsch (myös "Der Königgrätzer") on saksalaisen Johann Gottfried Piefken säveltämä sotilasmarssi, joka on omistettu Preussin armeijan voitolle Itävallan armeijasta Königgrätzin taistelussa. Piefken on sanottu luonnostelleen marssin ensimmäisen version Königgrätzin taistelukentällä 3. elokuuta 1866. Hän järjesti vielä samana iltana marssin esityksen kuningas Vilhelm I:lle, joka piti siitä suuresti. Vedotakseen preussilaisten isänmaallisiin tunteisiin Piefke oli liittänyt marssinsa trio-osaksi toisen marssin, Der Hohenfriedbergerin, joka oli sävelletty vuonna 1745 Fredrik Suuren voiton kunniaksi. Königgrätzer Marsch tuli pian hyvin suosituksi, mutta sen aihe teki Piefkestä epäsuositun Itävallassa, jossa häntä oli aiemmin kunnioitettu. Saksan keisarikunnan armeijassa Königgrätzer Marsch oli viiden eri joukko-osaston kunniamarssina, Reichswehrissä kuuden joukko-osaston.
Königgrätzer Marsch on edelleen yksi tunnetuimpia saksalaisia sotilasmarsseja. Se sisältyy Saksan armeijan viralliseen marssiluetteloon kahtena eri versiona (AM II 134 ja AM II 195). Niistä toinen on Piefken myöhemmin säveltämä galoppiversio, josta on jätetty Hohenfriedbergerin melodia pois.
Robert Kirkman
Robert Kirkman (s. 30. marraskuuta 1978) on yhdysvaltalainen sarjakuvataiteilija, joka tunnetaan parhaiten kauhusarjakuvastaan "The Walking Dead". Kirkman on luonut myös muita sarjakuvia, kuten supersankarisarjat "Invincible" ja "Marvel Zombies". Hän toimii yhtenä "The Walking Dead" -televisiosarjan vastaavista tuottajista ja on käsikirjoittanut muutamia sarjan jaksoja.
Kirkman on myös kirjoittanut kolme "The Walking Deadiin" perustuvaa romaania.
Silver City (New Mexico)
Silver City on kaupunki New Mexicon osavaltiossa Yhdysvalloissa. Se on Grantin piirikunnan pääkaupunki. Silver City on perustettu vuonna 1870. Sen pinta-ala on 26,3 km².
Silver City on tunnettu monipuolisesta kulttuuritarjonnastaan.
Ensimmäiset asukkaat olivat Mogollonin kulttuurin intiaaneja, jotka olivat asuttaneet nykyisen Silver Cityn alueen noin vuosien 900-1000 paikkeilla. Nämä pueblo-intiaanit asuivat kallioseinämien luolissa. Heidän jälkeensa monet muut alkuperäisheimot, kuten Suurten tasankojen apassit, vaelsivat seudulle. Paljon myöhemmin espanjalaiset valloittivat alueen. Espanjalaiset alkoivat kaivaa kuparia, jota intiaanit olivat jo hyödyntäneet, mutta eivät asuneet alueella pysyvästi apassien vihamielisyyden takia. Espanjalaiset kutsuivat laaksoa nimellä La Ciénega de San Vicente.
Yhdysvaltain sisällissodan jälkeen pysyvä asutus alkoi lisääntyä. 1860-luvulta lähtien seuraavien parinkymmenen vuoden aikana apassit hyökkäilivät uudisasukkaiden kimppuun. Vuonna 1869 ensimmäiset valkoihoiset uudisasukkaat, William M. Milby ja John M. Bullard, asettuivat asumaan alueelle. Seuraavan vuoden aikana asukasmäärä kasvoi 80 hengellä. Vuonna 1870 paikka sai nykyisen nimensä.
Vuodesta 1871 Silver City on ollut Grantin piirikunnan pääkaupunki.
Silver Cityn asukasluku on noin 10 300 (2013). Latinojen (mitä tahansa rotua; alkuperä espanjankielisessä Latinalaisessa Amerikassa tai Espanjassa) osuus on noin 52 %.
Silver City sijaitsee 1872 metriä merenpinnan yläpuolella. Monien ilmastovyöhykkeiden ansiosta sääolot ja kasvillisuus ovat seudulla hyvin vaihtelevia. Kesät ovat kuumia ja talvet viileitä. Korkein mitattu lämpötila on 43 °C (heinäkuu 2005) ja alin –24 °C (tammikuu 1913).
Kaupungin luoteispuolella sijaitsee Silver City Range, jonka korkein huippu McComas Peak on 2 341 metriä merenpinnan yläpuolella.
Gila Wilderness on 2 000 neliökilometrin laajuinen erämaa-alue, jonka eteläraja on noin 30 kilometriä kaupungin pohjoispuolella. Erämaa on osa suurta Gilan kansallismetsää. Lähistöllä virtaava Gila River tarjoaa kalastus- ja retkeilymahdollisuuksia.
Lähiseudulla on useita järviä: Lake Roberts, Bill Evans Lake, Snow Lake, Wall Lake ja Bear Canyon Dam.
Hyviä vierailukohteita ovat Western New Mexico University Museum, Silver City Museum, Fort Bayard ja The Central Mining District. Pueblo-intiaanien kallioseinämäasumuksiin voi tutustua 70 kilometrin päässä olevalla Gilan erämaa-alueella.
Ali Maaloul
Ali Maaloul (s. 1. tammikuuta 1990 Sfax) on tunisialainen jalkapalloilija. Puolustajana pelaava Maaloul edustaa Egyptin valioliigassa pelaavaa Al-Ahlia.
Maaloul aloitti jalkapalloilun kotikaupungissaan Sfaxissa vuonna 2001. Hän pelasi paikallisen seuran CS Sfaxienin junioreissa ja myöhemmin nousi edustukseen kaudeksi 2009–2010.
Kaudella 2010–2011 Maaloul pelasi 18 sarjaottelua ja teki niissä yhden maalin, kun Sfaxien sijoittui Tunisian pääsarjassa kolmanneksi. Seuraavalla kaudella Maaloul pelasi 28 ottelua ja onnistui maalinteossa kahdesti, kun Sfaxien sijoittui toistamiseen kolmanneksi pääsarjassa. Kaudella 2012–2013 Maaloul pelasi hieman vähemmän edelliseen kauteen nähden 18 ottelulla tehden yhden maalin. Hän voitti samalla ensimmäisen Tunisian mestaruutensa.
Kaudella 2015–2016 Maaloul voitti yllättäen puolustajana Tunisian pääsarjan maalikuninkuuden 16 maalilla 27 ottelussa. Sfaxien sijoittui Tunisian pääsarjassa kolmanneksi.
Maaloul siirtyi ensimmäistä kertaa urallaan ulkomaille heinäkuussa 2016 allekirjoitettuaan kolmen vuoden sopimuksen egyptiläisen Al-Ahlin kanssa. Maaloul voitti heti avauskaudellaan Egyptin mestaruuden ja pelasi pääsarjassa 23 ottelua, joissa syntyi yksi maali. Maaloul saavutti myös heti seuraavalla kaudellaan 2017–2018 toisen Egyptin mestaruuden. Tällä kertaa hän pelasi vain 13 sarjaottelua.
Maaloul pelasi ensimmäisen maaottelunsa Tunisian paidassa 6. heinäkuuta 2013 Marokkoa vastaan.
Kesäkuussa 2018 Maaloul valittiin Tunisian maajoukkueeseen 2018 MM-kilpailuihin Venäjälle.
The Abbey Road Sessions (Kylie Minoguen albumi)
The Abbey Road Sessions on australialaisen Kylie Minogue kokoelmalevy, joka julkaistiin 24. lokakuuta 2012. Albumi nauhoitettiin marraskuussa 2011 Abbey Road Studiosissa Lontoossa. Ensimmäinen single albumilta nimeltään "Flower" julkaistiin 25. syyskuuta 2012.
Vladivostokin satama
Vladivostokin satama (, LOCODE:RU FIP tai RU VVO) on Venäjän Primorjen aluepiirin Vladivostokissa sijaitseva merkittävä merisatama. Sen keskeisin osa sijaitsee suojaisan merenlahden (Zolotyi Rog, suom. "Kultainen sarvi" Istanbulin samannimistä lahtea jäljitellen) länsirannalla. Osana satamaa toimii Vladivostokin merimatkustajasatama (Morskoi vokzal). Satamalla on useita muitakin laiturialueita - kuten kalasatama - samalla lahdella. Lisäksi joitain laitureita sijaitsee Itä-Bosporinsalmen eteläpuolisella Venäläisellä saarella.
Vuonna 2013 Vladivostokin satama oli rathtimäärältään Venäjän 5. suurin Tyynenmeren merisatama.
Vladivostokin sataman vuosittainen rahtimäärä:
Kannat
Kannat ("Canna") on yksisirkkaisiin kuuluva ruohovartisten kukkivien kasvien suku. Kannat ovat kotoisin läntisen pallonpuoliskon trooppisilta ja subtrooppisilta alueilta. Niitä kasvatetaan koristekasveina ja ravinnoksi myös muualla maailmassa.
Kannat on kannakasvien heimon ainoa suku. Se on aikanaan jaettu jopa 58 lajiin, mutta tutkimukset ovat osoittaneet monia näistä synonyymeiksi, ja nykyisin lajeja erotetaan kymmenen. Afrikan ja Aasian kannakannat ovat luontoon levinneitä Amerikasta tuotujen mukuloiden jälkeläisiä.
Etelä-Amerikassa kasvavan kannalajin "Canna edulis" juurakosta saadaan proteiini- ja tärkkelyspitoista jauhoa, jota käytetään ravinnoksi. Myös intiankannan maavarsia käytetään ravinnoksi.
Kannoista on jalostettu lukuisia isokukkaisia hybridilajikkeita koristekasveiksi.
Kannoja kasvatetaan koristekasveina ruukuissa ja istutuksissa. Niillä on suuret lehdet ja näyttävät punaiset, oranssit, keltaiset tai vaaleanpunaiset kukat. Kasvi talvehtii maavarsiensa avulla 10–15 °C:n lämpötilassa – viileässä ilmastossa maavarret siirretään talveksi kasvihuoneisiin.
Eisriesenwelt
Eisriesenwelt ("Jääjättien maa" saksaksi) on luonnollinen kalkkikivi-jääluola Werfenissä, Itävallassa, noin 40 kilometriä etelään Salzburgista. Luola on Hochkogel-vuoren sisällä Tennen-vuoristossa Alpeilla. Se on maailman suurin jääluola: se on 42 kilometriä pitkä ja siellä vierailee vuosittain noin 200 000 turistia.
Virallisesti luolaston löysi ensimmäisenä Anton Posselt, luonnontieteilijä Salzburgista, vuonna 1879, joskin hän tutki luolaa vain 200 metrin syvyydestä. Ennen Posseltin löytöä luolasta tiesivät vain paikalliset asukkaat, jotka eivät suostuneet tutkimaan luolaa, koska uskoivat sen olevan portti Helvettiin. Vuonna 1880 Posselt julkaisi löytönsä vuorikiipeilylehdessä, mutta raportti unohdettiin pian.
Alexander von Mörk, speleologi Salzburgista, kuului harvoihin Posseltin löydön muistaviin ihmisiin. Hän johti monia tutkimusretkiä luolastoon alkaen vuodesta 1912, ja pian muut tutkijat aloittivat omat tutkimuksensa. Von Mörk kuoli ensimmäisessä maailmansodassa vuonna 1914, ja hänen tuhkauurnansa on sijoitettu luolassa olevaan syvennykseen. Vuonna 1920 luotiin ensimmäiset vakiintuneet reitit luolan suulle sekä rakennettiin mökki tutkijoille. Pian sen jälkeen luolan yllättävästä suosiosta kiinnostuneita turisteja alkoi saapua. Myöhemmin vuorelle rakennettiin toinen mökki sekä polut Werfenistä ja Tänneckistä. Vuonna 1955 rakennettiin kabiinihissi, joka lyhensi 90-minuuttisen kiipeämisurakan kolmeminuuttiseksi.
Luola on vuosittain avoinna 1.5. - 26.10. Lämpötila luolan sisällä on usein alle 0 astetta Celsiusta, johtuen luolan sisätilojen kylmästä ilmavirrasta, joten lämmintä vaatetusta suositellaan vierailijoille. Valokuvaaminen luolan sisällä on kielletty, jotta opastetut kierrokset sujuisivat nopeasti.
Kierros alkaa luolan sisäänkäynniltä, jatkuen "Posseltin halliin", avaraan tilaan, jonka keskellä on Posseltin torniksi kutsuttu stalagmiitti. Tornin takapuolelta löytyy luolan seinään lyöty risti, joka merkkaa Anton Posseltin tutkimusretken kaukaisinta pistettä. Ristiltä näkee suuren jääseinämän, joka kohoaa jopa 25 metrin korkeuteen. Seuraavaa jäämuodostelmaa kutsutaan Hymirin linnaksi - Hymir on jättiläinen skandinaavisessa mytologiassa - jonka vieressä stalaktiitit muodostavat jääuruiksi nimetyn monumentin.
Jääurkujen jälkeen kierros suuntaa Alexander von Mörkin katedraaliin, joka on luolan suurimpia "huoneita" ja samalla von Mörkin viimeinen leposija. Viimeinen pysähtymispiste kierroksella on Jääpalatsi kilometrin päässä luolan sisäänkäynniltä ja 400 metriä maanpinnan alapuolella. Jääpalatsilta vierailijat kääntyvät takaisin kohti luolan sisäänkäyntiä ja palaavat hieman eri reittiä takaisin luolan suuaukolle. Kierros luolassa kestää noin tunnin ja viisitoista minuuttia. .
FS Courbet (1882)
Courbet oli Ranskan laivaston vuonna 1882 vesillelaskettu Courbet-luokan ironclad-taistelulaiva.
Alus tilattiin Toulonin laivastontelakalta ja sen köli laskettiin 19. heinäkuuta 1875. Alus laskettiin vesille 27. huhtikuuta 1882 nimellä "Foudroyant". Tieto amiraali Courbetin 11. kesäkuuta tapahtuneesta kuolemasta lippulaivansa "Bayardin" kannella Makungissa tultua tietoon alus nimettiin 25. kesäkuuta 1885 meriministerin päätöksellä uudelleen "Courbetiksi" sen ollessa edelleen varustettavana. Se otettiin palvelukseen 20. lokakuuta 1886.
Alus poistettiin palveluksesta 4. tammikuuta 1903 ja se poistettiin alusluettelosta 5. helmikuuta 1909. Alus myytiin romutettavaksi 25. elokuuta 1910.
FS Terrible (1881)
Terrible oli Ranskan laivaston vuonna 1881 vesillelaskettu Terrible-luokan ironclad-taistelulaiva.
Alus tilattiin Brestin laivastontelakalta ja sen köli laskettiin joulukuussa 1877. Alus laskettiin vesille vuonna 1881 ja se otettiin palvelukseen tammikuussa 1887.
Alus poistettiin alusluettelosta vuonna 1911.